Toutrekkery oor Mugabe se laaste rusplek duur voort | Maroela Media
(Foto: Robert Mugabe)
Grace Mugabe, weduwee van Zimbabwe se oudpres. Robert Mugabe, het 'n hofbevel betwis waarin beveel word dat haar man se oorskot opgegrawe word sodat dit in 'n nasionale graftombe herbegrawe kan word.
Mugabe is in September 2019 naby sy landelike tuisdorpie, Kutama – sowat 90 km wes van die hoofstad Harare – begrawe nadat daar weke lank gekibbel is oor sy laaste rusplek.
Sy familie het die regering se plan teengestaan om hom in die Nasionale Heldeakker in Harare te begrawe waar daar begin is om 'n spesiale mausoleum vir sy oorskot op te rig.
In Mei het 'n tradisionele leier Grace Mugabe egter met vyf koeie en twee bokke beboet omdat sy Mugabe glo onbehoorlik laat begrawe het en opdrag gegee dat sy oorskot opgegrawe en in Harare herbegrawe moet word.
Mugabe se kinders het teen die stamhoof se opdrag geappelleer, maar 'n landdroshof het verlede maand die bevel bekragtig en gesê die oudpresident se kinders het geen wetlike gesag om die opgrawing te betwis nie.
Dit het Grace Mugabe genoop om by die regstryd betrokke te raak.
Hofdokumente het Maandag gewys dat die weduwee, 'n in 'n appèlaansoek by die hooggeregshof, aanvoer dat die landdroshof se bekragting van die stamhoof se direktief "erg onreëlmatig en onbillik" is.
Robert Mugabe het op 6 September 2019 in die ouderdom van 95 in 'n in 'n hospitaal in Singapoer gesterf byna twee jaar nadat 'n staatsgreep sy outokratiese bewind van 37 jaar lank beëindig het.
Die regering wil hê hy moet in die Nasionale Heldeakker begrawe word wat gereserveer is vir helde van die vryheidstryd teen kolonialisme.
Mugabe se familie voer egter aan hy het voor sy dood aan hulle gesê hy wil nie in die graftombe, wat ook 'n toeristeaantreklikheid is, begrawe word nie.
In die nuus Robert Mugabe
Afrika bly maar net een groot sirkus.
Skielik wens ek, dat ek ook die mag het om iemand te beboet vir iets, 5 koeie en 2 bokke. Sommer direk aan my betaalbaar.